เกษตรกรอำเภอวังทรายพูน จังหวัดพิจิตร ปลูกแตงโมแทนการทำนาปรัง ใช้น้ำน้อย เก็บเกี่ยวได้ไว สร้างรายได้มากกว่าเกือบ 10 เท่า
เกษตรกรอำเภอวังทรายพูน จังหวัดพิจิตร ปลูกแตงโมแทนการทำนาปรัง ใช้น้ำน้อย เก็บเกี่ยวได้ไว สร้างรายได้มากกว่าเกือบ 10 เท่า นายสำราญ จิราพงษ์ อายุ 53 ปี บ้านเลข 54/1 ม.5 ตำบลหนองปลาไหล อำเภอวังทรายพูน จังหวัดพิจิตร เกษตรกรผู้ปลูกแตงโม พร้อมสมาชิกในครอบครัวและคนงาน กำลังช่วยกันดายหญ้าและตัดแขนงแตงโม เพื่อคัดเลือกดอกและผลที่สมบูรณ์ที่สุดเอาไว้ เพราะอีก 20 – 40 วัน ก็จะเริ่มเก็บเกี่ยวผลผลิตจำหน่ายได้แล้ว นายสำราญ กล่าวว่า หลังจากเก็บเกี่ยวข้าวนาปี ก็ไถกลบทำแปลงปลูกแตงโม เนื่องจากรัฐบาลแจ้งว่าปีนี้น้ำน้อย ส่งเสริมให้เกษตรกรปลูกพืชใช้น้ำน้อยแทนการทำนาปรัง จึงหันมาปลูกแตงโมพันธุ์กินรี 188 และซอญญ่าพลัส รวม 40 ไร่ โดยยกร่องห่าง 6 เมตร ปลูกระยะต้นห่าง 40 X 40 เซนติเมตร ติดตั้งระบบน้ำหยด ให้น้ำไร่ละ 10 นาทีทุกเช้า เมื่อติดผลจะให้เพิ่มเป็นทุกเช้า-เย็น ซึ่งใช้น้ำในสระที่ขุดไว้ 1 ไร่ ก็เพียงพอหล่อเลี้ยงแตงโมจนถึงเก็บเกี่ยวซึ่งใช้เวลาเพียง 60 วัน แต่หากทำนา คงปลูกข้าวได้เพียง 3 ไร่เท่านั้น นอกจากนี้ ยังได้ราคาดีกว่าโดยได้ผลผลิตเฉลี่ย 4 - 5 ตันต่อไร่ ขายได้ราคากิโลกรัมละ 5 - 9 บาท ตกไร่ละไม่ต่ำกว่า 45,000 บาท ในขณะที่ข้าวมีแนวโน้มราคาถูกลงต่อเนื่อง เฉลี่ยไร่ละ 5,000 บาทเท่านั้น นายสำราญ กล่าวด้วยว่า ขณะนี้เกษตรกรในพื้นที่ อ.วังทรายพูน หันมาปลูกแตงโม แทนการทำนาปรังเพิ่มมากขึ้น รวมพื้นที่เพาะปลูกทั้งหมดกว่า 5,000 ไร่ เพราะนอกจากราคาดี ยังมีตลาดรองรับทั้งในพื้นที่และต่างจังหวัด เช่น ราชบุรี เชียงใหม่ บางรายมาวางเงินมัดจำจองผลผลิตไว้แล้ว และตลาดกว้างขึ้นเรื่อยๆ ทั้งรับประทานผลสด แปรรูปเป็นน้ำเชื่อม และผลิตเป็นเครื่องสำอางได้ด้วย ซึ่งสร้างรายได้ในช่วงหน้าแล้งให้เกษตรกรอย่างดี และเป็นการสร้างงานในพื้นที่ได้อย่างมากอีกด้วย ส.ปชส.พิจิตร 23 พฤศจิกายน 2562